Karl og kona sitja í gæsluvarðhaldi eftir að fjögur kíló af kókaíni voru haldlögð í bíl sem fluttur var til landsins. Innflutningurinn tengist erlendum afbrotahópum.
Fjögur kíló af kókaíni fundust í bíl sem flutt var til landsins og sitja karl og kona á þrítugs- og fertugsaldri í gæsluvarðhaldi. Voru þau handtekin í aðgerðum lögreglu, eftir að þau sóttu bílinn sem fluttur var inn á þeirra nafni.
Kókaínið fannst í sérútbúnu hólfi í bílnum, en hann kom hingað frá Evrópu. Lögregla vill ekki gefa upp frá hvaða Evrópulandi bíllinn var fluttur inn en segir ljóst að smyglið tengist erlendum afbrotahópum. Fimmtán hundruð E-töflur og þrjú hundruð grömm til viðbótar við kílóin fjögur af kókaíni fundust í aðgerð lögreglunnar á höfuðborgarsvæðinu. Fólkið sem var handtekið sat í viku gæsluvarðhaldi vegna rannsóknarhagsmuna en það hefur nú verið framlengt um fjórar vikur í ljósi almannahagsmuna. Að sögn lögreglu eru bílar jafnvel sendir í sérstakar breytingar til að útbúa hólf með fíkniefnasmygl í huga. Lögregluyfirvöld hér á landi hafa verið í samstarfi við Europol og erlend lögregluyfirvöld við rannsókn málsins auk þess sem samstarf hefur verið við tollayfirvöld hér á landi. Málið kom upp fyrir rúmum þremur vikum en lögregla hefur ekki viljað gefa upplýsingar fyrr vegna rannsóknarinnar sem nú er á lokametrunum.
Karl og kona sitja í gæsluvarðhaldi, en fjögur kíló af kókaíni voru haldlögð í bíl sem fluttur var til landsins. Smyglið tengist erlendum afbrotahópum.